ܐܲܒܼܵܗܹ̈ܐ\ܬܲܓܒܸܪ̈ܵܢܹܐ ܚܲܒܝܼܒܼܹ̈ܐ،

ܡܦܲܪܢܣܵܢܘܼܬܵܐ ܕܝܘܼܠܦܵܢܵܐ ܘܬܲܠܡܲܕܬܵܐ ܡܲܩܪܘܼܒܼܹܐ ܝܠܵܗܿ ܣܢܵܕܬܵܐ ܩܵܐ ܝܵܠܘܿܦܹ̈ܐ ܕܡܲܕܪܲܫܬܵܐ ܓܵܘ ܐܘܼܚܕܵܢܵܐ ܕܒܼܸܟܬܘܿܪܝܵܐ ܐܵܢܝܼ ܕܥܘܼܓ̰ܸܙܹ̈ܐ ܝܢܵܐ ܒܣܲܒܵܒ ܕܛܵܘܦܵܢܵܐ.

ܒܲܝܬܘܼܝܵܬܹ̈ܐ ܕܐܝܼܬܝܵܐ ܠܹܗ ܚܘܼܙܕܵܓܵܐ ܥܲܠ ܒܲܝܬܲܝܗܝ ܘ\ܝܲܢ ܡܸܢܕܝܼܵܢܲܝ̈ܗܝ ܒܣܲܒܵܒ ܕܛܵܘܦܵܢܵܐ ܡܵܨܝܼ ܡܵܛܝܼ ܠܥܘܼܕܪܵܢܵܐ ܩܵܐ ܟܠܚܲܕ ܝܵܠܘܿܦܵܐ ܕܡܲܕܪܲܫܬܵܐ ܓܵܘ ܒܲܝܬܘܼܬܲܝܗܝ ܩܵܐ ܫܲܚܠܲܦܬܵܐ ܕܡܸܢܕܝܼܵܢܹ̈ܐ ܐܵܢܲܢܩܵܝܹ̈ܐ ܕܡܲܕܪܲܫܬܵܐ، ܒܸܚܒܼܵܫܵܐ:

* ܡܸܢܕܝܼܵܢܹ̈ܐ ܕܠܒܼܝܼܫܬܵܐ ܕܡܲܕܪܲܫܬܵܐ
* ܨܵܘܠܹ̈ܐ
* ܠܵܦܬܘܿܦ
* ܓ̰ܲܢܬܵܐ ܕܠܵܦܬܘܿܦ
* ܦܸܬܩܵܐ ܕܒܘܼܝܵܢܹ̈ܐ ܕܐܸܢܬܸܪܢܸܬ
* ܟܲܪܡܘܼܟܼܬܵܐ ܕܩܸܪܛܵܝܣܵܐ
* ܚܲܫܒܸܢܵܢܬܵܐ
* ܡܸܫܡܸܥܵܢܝܵܬܹ̈ܐ ܕܪܹܫܵܐ
* ܓܲܡܒܘܼܙܹ̈ܐ ܕܦܘܼܠܚܵܢܵܐ
* ܠܒܼܝܼܫܬܵܐ ܕܦܘܼܠܚܵܢܵܐ
* ܠܒܼܝܼܫܬܵܐ ܕܣܚܵܝܵܐ ܘܗܲܓ̰ܲܬܹ̈ܐ ܡܲܟܡܸܠܵܢܹ̈ܐ
* ܡܸܫܚܵܐ ܢܵܛܪܵܢܵܐ ܕܓܸܠܕܵܐ ܡܼܢ ܫܸܡܫܵܐ

ܣܢܵܕܬܵܐ ܩܵܐ ܫܲܚܠܲܦܬܵܐ ܕܡܸܢܕܝܼܵܢܹ̈ܐ ܗܲܠ 1,200 ܕܘܼܠܵܪܹ̈ܐ ܡܸܬܩܲܢܝܵܢܬܵܐ ܝܠܵܗܿ ܩܵܐ ܟܠܚܲܕ ܝܵܠܘܿܦܵܐ ܕܦܝܼܫܵܐ ܝܠܹܗ ܥܘܼܓ̰ܸܙܵܐ:

* ܒܚܣܵܪܬܵܐ ܝܲܢ ܚܘܼܙܕܵܓܵܐ ܠܒܲܝܬܵܐ؛ ܘ\ܝܲܢ
* ܒܚܣܵܪܬܵܐ ܝܲܢ ܚܘܼܙܕܵܓܵܐ ܠܚܒܼܝܼܫܵܬܹ̈ܐ\ܗܲܓ̰ܲܬܹ̈ܐ

**ܕܵܐܟܼܝܼ ܠܩܲܕܲܡܬܵܐ**

ܐܸܢ ܒܲܣܡܵܐܠܵܘܟܼܘܿܢ ܡܲܚܒܸܪܘܼܢ ܩܵܐ ܚܲܛܵܐ ܫܲܚܝܼܢܵܐ ܕܡܦܲܪܢܣܵܢܘܼܬܵܐ ܕܝܘܼܠܦܵܢܵܐ ܘܬܲܠܡܲܕܬܵܐ ܥܲܠ ܡܸܢܝܵܢܵܐ 1800 338 663 ܠܡܣܲܓܼܘܼܠܹܐ ܡܲܛܠܵܒܵܘܟܼܘܿܢ ܩܵܐ ܥܘܼܕܪܵܢܵܐ. ܚܲܛܵܐ ܫܲܚܝܼܢܵܐ ܦܬܝܼܚܵܐ ܝܠܹܗ ܡܼܢ ܣܵܥܲܬ 8.30 ܒܩܲܝܕܵܡܬܵܐ ܗܲܠ ܣܵܥܲܬ 6.00 ܒܪܲܡܫܵܐ ܒܝܵܘܡܵܢܹ̈ܐ ܕܫܵܒܼܘܿܥܵܐ. ܥܘܼܕܪܵܢܵܐ ܒܸܕ ܦܵܐܹܫ ܡܙܘܼܘܸܕܵܐ ܩܵܐ ܝܵܠܘܿܦܹ̈ܐ ܡܼܢ ܫܘܼܠܛܵܢܵܐ ܕܐܘܼܚܕܵܢܵܐ ܕܒܼܸܟܬܘܿܪܝܵܐ، ܡܲܕܪ̈ܲܫܝܵܬܹ̈ܐ ܩܵܬܘܿܠܝܼܩܵܝܹ̈ܐ ܘܫܲܪ̈ܝܹܐ.

ܐܲܝܟܼ ܚܲܕ ܣܲܗܡܵܐ ܕܐܘܼܪܚܵܐ ܕܛܠܵܒܬܵܐ، ܒܥܸܕܵܢܵܐ ܕܡܲܚܒܲܪܬܵܐ ܒܸܕ ܦܵܝܫܵܐ ܛܠܝܼܒܬܵܐ ܡܸܢܵܘܟܼܘܿܢ ܕܡܙܲܘܸܕܝܼܬܘܿܢ ܡܵܘܕܥܵܢܘܼܬܵܐ ܕܒܹܐܬܵܝܵܐ ܝܠܵܗܿ:

* ܫܸܡܵܐ ܕܒܲܝܬܘܼܬܵܐ
* ܦܘܼܨܵܠܹ̈ܐ ܕܡܵܘܕܥܵܢܘܼܬܵܐ ܕܡܲܚܒܲܪܬܵܘܟܼܘܿܢ ܩܵܐ ܛܘܼܦ̮ܣܵܐ، ܐܵܕܪܝܼܣܵܘܟܼܘܿܢ، ܬܹܠܹܦ̮ܘܿܢܵܘܟܼܘܿܢ، ܐܝܼܡܵܝܠ ܕܕܝܼܵܘܟܼܘܿܢ
* ܥܲܓ̰ܲܙܬܵܐ ܩܵܐ ܛܘܼܦ̮ܣܵܐ، ܚܣܵܪܬܵܐ ܝܲܢ ܚܘܼܙܕܵܓܵܐ ܠܒܲܝܬܵܐ، ܠܚܒܼܝܼܫܵܬܹ̈ܐ\ܗܲܓ̰ܲܬܹ̈ܐ
* ܫܸܡܵܐ ܕܡܲܕܪܲܫܬܵܐ\ܡܲܕܪ̈ܲܫܝܵܬܹܐ ܕܓܵܘ ܒܼܸܟܬܘܿܪܝܵܐ
* ܡܸܢܝܵܢܵܐ ܕܝܵܠܘܿܦܹ̈ܐ ܕܝܼܢܵܐ ܒܥܘܼܡܪܵܐ ܕܪܚܵܫܬܵܐ ܠܡܲܕܪܲܫܬܵܐ ܓܵܘ ܒܲܝܬܘܼܬܵܘܟܼܘܿܢ

ܚܲܛܵܐ ܫܲܚܝܼܢܵܐ ܒܸܕ ܡܲܩܪܸܒܼ ܠܦܘܼܨܵܠܹ̈ܐ ܕܡܲܛܠܵܒܵܘܟܼܘܿܢ ܩܵܐ ܫܘܼܠܛܵܢܵܐ ܠܚܝܼܡܵܐ ܗܿܘ ܕܒܸܕ ܡܲܪܝܸܙ ܠܣܢܵܕܬܵܐ ܕܦܵܝܫܵܐ ܡܙܘܼܘܸܕܬܵܐ ܩܵܐܠܵܘܟܼܘܿܢ، ܒܝܲܕ ܡܲܕܪܲܫܬܵܘܟܼܘܿܢ.

ܐܸܢ ܒܲܣܡܵܐܠܵܘܟܼܘܿܢ ܣܲܚܒܸܪܘܼܢ [ܠܫܵܘܦܵܐ ܐܸܠܸܟܬܪܘܿܢܵܝܵܐ ܕܡܦܲܪܢܣܵܢܘܼܬܵܐ ܕܝܘܼܠܦܵܢܵܐ ܘܬܲܠܡܲܕܬܵܐ](about:blank) ([Department of Education and Training’s website](about:blank)) ܩܵܐ ܣܢܵܕܝܵܬܹ̈ܐ ܐ݉ܚܹܪ̈݉ܢܹܐ ܘܡܵܘܕܥܵܢܘܼܬܵܐ ܩܵܐ ܒܲܝܬܘܼܝܵܬܹ̈ܐ ܥܘܼܓ̰ܸܙܹ̈ܐ ܒܣܲܒܵܒ ܕܛܵܘܦܵܢܵܐ.

ܬܲܪ̈ܓܡܵܢܹܐ ܡܸܬܩܲܢܝܵܢܹ̈ܐ ܝܢܵܐ ܩܵܐ ܒܲܝܬܘܼܝܵܬܹ̈ܐ ܕܐܝܼܬܠܗܘܿܢ ܝܵܠܘܿܦܹ̈ܐ ܕܟܹܐ ܐܵܙܠ݉ܝܼ ܠܡܲܕܪ̈ܲܫܝܵܬܹܐ ܕܗܘܼܟܡܵܐ ܒܡܲܚܒܲܪܬܵܐ ܥܲܠ ܡܸܢܝܵܢܵܐ [131 450](about:blank).

ܩܲܒܠܘܼܢ ܚܘܼܒܲܢ ܘܐܝܼܩܵܪܲܢ

ܡܕܲܒܪܵܢܵܐ